2.  ลักษณะการประกอบธุรกิจ

    1.  ประวัติความเป็นมา

บริษัท กรุ๊ปลีส จำกัด (มหาชน) เริ่มจดทะเบียนจัดตั้งบริษัทเมื่อวันที่ 6 พฤษภาคม 2529
ด้วยทุนจดทะเบียน 1ล้านบาท โดยกลุ่มตระกูลเหลืองรังษี ดำเนินธุรกิจให้เช่าซื้อรถยนต์
ในเขตกรุงเทพฯ ปริมณฑล และต่างจังหวัดต่อมาในปี 2533 กลุ่มคุณขรรค์ชัย บุนปาน
และกลุ่มคุณอนุศักดิ์ อินทรภูวศักดิ์ ได้เข้ามาซื้อกิจการจากผู้ถือหุ้นเดิม
และมุ่งเน้นการขยายธุรกิจให้เช่าซื้อรถจักรยานยนต์ และชะลอการให้เช่าซื้อรถยนต์ หลังจากนั้น
บริษัทได้ขยายธุรกิจสินเชื่อให้เช่าซื้อด้านอื่นๆ ได้แก่ รถบรรทุก รถเครื่องจักรกล แท่นพิมพ์
ตลอดจนธุรกิจสัญญาเช่าทางการเงิน สัญญาโอนสิทธิเรียกร้อง สินเชื่อขายผ่อนชำระ
และสินเชื่อเงินสดส่วนบุคคล ภายหลังตั้งแต่ปี 2547 เป็นต้นมา
บริษัทเน้นการให้บริการสินเชื่อเช่าซื้อรถจักรยานยนต์เพียงอย่างเดียว
บริษัทได้เพิ่มทุนเพื่อรองรับการเติบโตของธุรกิจอย่างต่อเนื่องตลอดระยะเวลาที่ผ่านมา
จากทุนจดทะเบียนเริ่มต้น 1 ล้านบาท จนกระทั่ง ณ วันที่ 31 ธันวาคม 2554 บริษัทมีทุนจดทะเบียน
431.5 ล้านบาท

ในปี 2550 บริษัทมีการเปลี่ยนแปลงที่สำคัญในส่วนของผู้ถือหุ้นรายใหญ่ กล่าวคือช่วงปลายปี 2549
ถึงต้นปี 2550 กลุ่มผู้ถือหุ้นรายใหญ่เดิม ได้ทยอยขายหุ้นให้กับ กลุ่มบริษัท เอ.พี.เอฟ. *
ซึ่งทำให้ปัจจุบัน กลุ่มบริษัท เอ.พี.เอฟ. เป็นผู้ถือหุ้นรายใหญ่ โดยถือหุ้นเป็นจำนวนทั้งสิ้น
46,770,002 หุ้น หรือคิดเป็นร้อยละ 68.01 ของทุนจดทะเบียนทั้งหมดซึ่งชำระแล้วเต็มจำนวน

ในปี 2554 ช่วงสามไตรมาสแรก
แม้ว่าบริษัทมีความจำเป็นที่จะต้องปรับเปลี่ยนโครงสร้างในการบริหารงานอย่างกะทันหัน
แต่ก็ยังสามารถรักษาระดับความสามารถในการทำกำไรไว้ได้
อย่างไรก็ดีเหตุการณ์น้ำท่วมครั้งใหญ่ในเขตกรุงเทพฯ และปริมณฑลในไตรมาส 4 นั้น
ได้ส่งผลให้บริษัทต้องตั้งสำรองหนี้สงสัยจะสูญเพิ่มขึ้น จนทำให้กำไรโดยรวมทั้งปีลดลงจากปีที่ผ่านมา
แต่คาดว่าระดับการตั้งสำรองหนี้สงสัยจะสูญ จะกลับสู่ภาวะปกติได้ในไม่ช้า
เนื่องจากพื้นฐานธุรกิจยังคงมีความแข็งแกร่ง และปัจจัยแวดล้อมต่างๆ
น่าจะสนับสนุนให้ลูกค้าสามารถกลับมาชำระหนี้ได้อย่างเป็นปกติโดยเร็ว

*บริษัทที่จัดเป็นกลุ่มเดียวกัน ได้แก่ Engine Holdings Asia Pte. Ltd และบริษัท เอ.พี.เอฟ
โฮลดิ้งส์ จำกัด

2.  ภาพรวมการประกอบธุรกิจของบริษัท

ในปี 2554 ธุรกิจหลักของบริษัทคือ ให้บริการสินเชื่อเช่าซื้อรถจักรยานยนต์ใหม่เท่านั้น
โดยรถจักรยานยนต์ที่บริษัทให้สินเชื่อเช่าซื้อ ส่วนใหญ่จะเป็นรถญี่ปุ่นเฉลี่ยราคาคันละประมาณ
45,000 บาท และเป็นรถจักรยานยนต์ที่มีสภาพคล่องในการซื้อขายสูง ได้แก่ ฮอนด้า ยามาฮ่า ซูซูกิ
และคาวาซากิ เป็นต้น
ในปัจจุบันรถจักรยานยนต์ที่บริษัทให้บริการสินเชื่อเช่าซื้อจะมีราคาสูงสุดไม่เกินคันละ 85,000 บาท

นอกจากการให้บริการสินเชื่อเช่าซื้อรถจักรยานยนต์แล้ว
บริษัทยังมีการให้บริการหลังการขายโดยการให้บริการรับต่อภาษีทะเบียนรถจักรยานยนต์
กรมธรรม์ประกันภัย และ พ.ร.บ. ซึ่งเป็นการอำนวยความสะดวกให้แก่ลูกค้า
อีกทั้งยังเป็นการเสริมรายได้ให้กับบริษัทอีกทางหนึ่ง
ตลอดจนเป็นการคุ้มครองและป้องกันความเสี่ยงที่อาจจะเกิดขึ้นกับทรัพย์สิน
ซึ่งเป็นหลักประกันในการให้สินเชื่อของบริษัทได้

3.  โครงสร้างรายได้ของบริษัท

  ------------------------------ --------- -------- --------- -------- --------- --------
  รายได้ของบริษัท                   ปี 2554             ปี 2553             ปี 2552    

                                 พันบาท     ร้อยละ    พันบาท     ร้อยละ    พันบาท     ร้อยละ

  รายได้ดอกผลเช่าซื้อและขายผ่อนชำระ   824.154   92.47    802,771   92.77    742,159   92.75

  รายได้อื่น*                       67.109    7.53     62,545    7.23     58,048    7.25

  รวม                            891.26    100.00   865,316   100.00   800,207   100.00
  ------------------------------ --------- -------- --------- -------- --------- --------

*รายได้อื่นประกอบด้วย เบี้ยปรับสัญญาเช่าซื้อและขายผ่อนชำระ ค่าบริการงานทะเบียน
ค่าบริการงานด้านประกันภัย ค่าติดตามและอื่นๆ

4.  เป้าหมายการดำเนินธุรกิจ

นโยบายในการดำเนินธุรกิจของบริษัทสำหรับการดำเนินงานในระยะเวลา 3 ปีตั้งแต่ปี 2555 -
2557 ในการขยายการให้บริการสินเชื่อเช่าซื้อรถจักรยานยนต์ในเขตกรุงเทพฯ ปริมณฑล
และต่างจังหวัด โดยมีเป้าหมายการขยายธุรกิจด้วยอัตราเจริญเติบโตเฉลี่ยประมาณร้อยละ 10 ต่อปี